Qabel il-Kunsill Ewropew, il-Kummissjoni Ewropea llum qed tippubblika rapport ta' progress dwar id-Djalogi taċ-Ċittadini u l-Konsultazzjonijiet taċ-Ċittadini. Ir-rapport huwa bbażat fuq kontribuzzjonijiet miċ-ċittadini u se jintuża fid-diskussjonijiet tal-Mexxejja tal-UE fit-13 u fl-14 ta' Diċembru 2018. Sa mill-bidu tal-Kummissjoni Juncker, 160 000 ċittadin ta' kull nazzjonalità, età, razza, reliġjon u mill-ispettru politiku kollu ħadu sehem f'aktar minn 1 200 dibattitu stil kunsill lokali fi swali lokali, universitajiet, fabbriki u postijiet oħra madwar l-Unjoni Ewropea kollha. Il-messaġġ taċ-ċittadini huwa qawwi: L-Ewropej iridu rwol attiv fit-tiswir tal-futur tal-Unjoni tagħhom. Il-President tal-Kummissjoni Ewropea Jean-Claude Juncker qal: “Id-dibattitu u d-djalogu minn dejjem kienu parti mill-ħidma tal-Kummissjoni. Nedejna djalogu permanenti maċ-ċittadini, bit-tim tal-Kummissarji kollu tiegħi jkopri kull parti tal-Unjoni tagħna biex jisma' t-tamiet, il-biżgħat, l-aspettattivi u ideat ġodda. Il-feedback li ħadna juri kif l-Ewropej mhumiex biss ħerqana biex jgħidu dak li jħossu iżda wkoll biex ikunu involuti fit-teħid tad-deċiżjonijiet. L-Ewropa jeħtieġ li tissaħħaħ u li ssir aktar magħquda, iżda dan huwa possibbli biss jekk issir aktar demokratika.” Ir-rapport tal-progress juri li kważi żewġ terzi tal-Ewropej qed jgħidu li huma ottimisti dwar il-ġejjieni tal-Unjoni Ewropea, l-ogħla livell sa mill-2009. Ħafna ċittadini jaraw l-Ewropa bħala fattur prinċipali biex jissolvew l-isfidi attwali inkluż it-tibdil fil-klima, kwistjonijiet ekonomiċi u soċjali, il-migrazzjoni u s-sigurtà. Huma jaraw l-Ewropa bħala kontinent ta' valuri, proġett ta' paċi u żona ta' libertà u demokrazija fejn id-drittijiet fundamentali huma rispettati. Sitta u sebgħin fil-mija tal-popolazzjoni jaħsbu li l-UE hija post ta' stabbiltà f'dinja mimlija problemi u jixtiequ li jkun hemm kemm politika barranija komuni kif ukoll politika ta' difiża komuni. Filwaqt li ħafna jaraw il-benefiċċji tal-euro (kważi tliet kwarti tal-popolazzjoni taż-żona tal-euro jappoġġaw l-Unjoni Ekonomika u Monetarja), biżgħat dwar żidiet fil-prezzijiet jew l-instabilità kkawżata minn regoli li ma jiġux rispettati għadhom hemm. L-Ewropej jixtiequ jaraw aktar armonizzazzjoni f'oqsma bħall-ambjent u s-sikurezza tal-ikel. Huma jridu ekonomija dinamika u riformi biex l-Unjoni ssir aktar effiċjenti u trasparenti. Il-Passi li Jmiss Ir-rapport interim tal-lum dwar il-proċess tal-White Paper se jiġi ppreżentat lill-Istati Membri fil-Kunsill Ewropew ta' Diċembru 2018. Rapport finali, imbagħad, se jkun preżentat fl-ewwel Summit tal-UE27 f'Sibiu, ir-Rumanija, fid-9 ta' Mejju 2019, ftit ġimgħat qabel l-elezzjonijiet Ewropej. Sfond Fil-qafas tas-Sena Ewropea taċ-Ċittadini 2013, il-Kummissjoni nediet l-ewwel Djalogu taċ-Ċittadini biex tiddibatti u taqsam l-ideat maċ-ċittadini, kif ukoll mal-politiċi nazzjonali u lokali. Dan it-tip ta' laqgħat stil kunsill lokali, li ħarġet bihom u organizzat il-Kummissjoni Ewropea jippermettu liċ-ċittadini bi sfondi differenti biex jiddibattu, jiskambjaw u jitkellmu liberament ma dawk li jservuwhom, mill-Kummissarji sal-Membri tal-Parlament Ewropew, mill-Kumitat tar-Reġjuni jew mill-Kumitat Ekonomiku u Soċjali Ewropew, sar-rappreżentanti tal-awtoritajiet Ewropej, nazzjonali, reġjonali jew lokali. F'Marzu 2017, il-Kummissjoni nediet dibattitu ġdid dwar il-futur tal-UE b'27 permezz tal-pubblikazzjoni tal-“White Paper dwar il-Ġejjieni tal-Ewropa” Biex tinkoraġġixxi dak id-dibattitu, il-Kummissjoni żiedet b'mod sinifikanti l-għadd ta' djalogi li saru. Membri tal-Kummissjoni kienu qed jivvjaġġaw madwar l-Ewropa kollha jisimgħu l-opinjonijiet taċ-ċittadini dwar ix-xenarji differenti ppreżentati, biex b'hekk jagħtu ċans lil kulħadd jikkontribwixxi fit-tiswir tal-Unjoni. F'Marzu 2018, 27 Stat Membru approvaw Qafas Konġunt dwar il-Konsultazzjonijiet maċ-Ċittadini, li jikkumplimenta l-ħidma tal-Kummissjoni f'dan il-qasam. Sabiex tappoġġa l-proċess, il-Kummissjoni nediet konsultazzjoni onlajn apposta b'mistoqsijiet imfassla minn panel Ewropew ta' ċittadini. Il-konsultazzjoni onlajn dwar il-Ġejjieni tal-Ewropa, irċeviet aktar minn 75 000 kontribuzzjoni. Għal aktar informazzjoni Rapport ta' Progress dwar id-Djalogi taċ-Ċittadini u l-Konsultazzjonijiet taċ-Ċittadini Konsultazzjonijiet dwar il-Futur tal-Ewropa Fuljett: Djalogi taċ-Ċittadini dwar il-Futur tal-Ewropa L-istħarriġ speċjali tal-Ewrobarometru dwar il-Ġejjieni tal-Ewropa White Paper dwar il-Ġejjieni tal-Ewropa